CELEX: 32018D0111(01)
Language: sk
Date: 2018-01-10 00:00:00
Title: Vykonávacie rozhodnutie Komisie z 10. januára 2018 o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie [Cairanne (CHOP)]

11.1.2018   
            
            
               SK
            
            
               Úradný vestník Európskej únie
            
            
               C 8/5
            
         VYKONÁVACIE ROZHODNUTIE KOMISIE
   z 10. januára 2018
   o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie
   
   [Cairanne (CHOP)]
   (2018/C 8/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (1) (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007, a najmä na jeho článok 97 ods. 3,
   keďže:
   
               (1)
            
            
               Francúzsko predložilo žiadosť o ochranu názvu „Cairanne“ v súlade s časťou II hlavou II kapitolou I oddielom 2 nariadenia (EÚ) č. 1308/2013.
            
         
               (2)
            
            
               Komisia túto žiadosť preskúmala v súlade s článkom 97 ods. 2 nariadenia (EÚ) č. 1308/2013 a skonštatovala, že podmienky stanovené v článkoch 93 až 96, v článku 97 ods. 1, ako aj v článkoch 100, 101 a 102 uvedeného nariadenia sú splnené.
            
         
               (3)
            
            
               S cieľom umožniť predkladanie námietok v súlade s článkom 98 nariadenia (EÚ) č. 1308/2013 by sa jednotný dokument uvedený v článku 94 ods. 1 písm. d) uvedeného nariadenia a odkaz na uverejnenie špecifikácie výrobku uskutočnené počas vnútroštátneho postupu na preskúmanie žiadosti o ochranu názvu „Cairanne“ mali uverejniť v Úradnom vestníku Európskej únie,
            
         ROZHODLA TAKTO:
   Jediný článok
   Jednotný dokument v zmysle článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku v súvislosti s názvom „Cairanne“ (CHOP) sa nachádzajú v prílohe k tomuto rozhodnutiu.
   V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti ochrane názvu uvedeného v prvom odseku tohto článku.
   
      V Bruseli 10. januára 2018
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      JEDNOTNÝ DOKUMENT
      
         „CAIRANNE“
      
      
         PDO-FR-02175
      
      Dátum predloženia žiadosti: 13. 7. 2016
      1.   Názov (názvy) na zápis do registra
      
      „Cairanne“
      2.   Druh zemepisného označenia
      
      CHOP – chránené označenie pôvodu
      3.   Kategórie vinárskych produktov
      
      
               
                  1.
               
               
                  Víno
               
            4.   Opis vína (vín)
      
      
         Červené vína
      
      Červené vína získané hlavne z odrody Grenache Noir spojenej s odrodami Syrah a Mourvèdre sú charakteristické sýtosťou a vysokou intenzitou farby. Vyznačujú sa arómou červeného ovocia a vôňou kvetov. V chuti prevláda sladkosť a jemnosť tanínov, ktorá vínu na záver dáva elegantnú a komplexnú chuť.
      Vína majú minimálny prirodzený obsah alkoholu 12,5 v objem. %.
      Vo fáze balenia:
      
                  —
               
               
                  obsah kyseliny jablčnej je menší ako alebo rovný 0,40 gramu na liter,
               
            
                  —
               
               
                  obsah skvasiteľných cukrov ≤ 3 g/l, ak je prirodzený obsah alkoholu ≤ 14 %,
               
            
                  —
               
               
                  obsah skvasiteľných cukrov ≤ 4 g/l, ak je prirodzený obsah alkoholu > 14 %,
               
            
                  —
               
               
                  intenzita farby (DO 420 nm + DO 520 nm + DO 620 nm) ≥ 5,
               
            
                  —
               
               
                  index celkových polyfenolov (DO 280 nm) ≥ 45
               
            Ostatné kritériá sú v súlade s predpismi EÚ.
      
         Všeobecné analytické vlastnosti
      
      
                  Maximálny celkový obsah alkoholu (v objem. %)
               
               
                  14
               
            
                  Maximálny obsah prchavých kyselín (v miliekvivalentoch na liter)
               
               
                  16,33 
               
            
                  Maximálny celkový obsah oxidu siričitého (v miligramoch na liter)
               
               
                  100
               
            
         Biele vína
      
      Biele vína sa vyrábajú prevažne z odrôd Clairette, Grenache Blanc a Roussanne. Vyznačujú sa vôňou kvetov a ovocnou a minerálnou chuťou.
      Vína majú minimálny prirodzený obsah alkoholu 12 v objem. %.
      Ostatné kritériá sú v súlade s predpismi EÚ.
      
         Všeobecné analytické vlastnosti
      
      
                  Maximálny celkový obsah alkoholu (v objem. %)
               
               
                  13,5 
               
            
                  Maximálny obsah prchavých kyselín (v miliekvivalentoch na liter)
               
               
                  16,33 
               
            
                  Maximálny celkový obsah oxidu siričitého (v miligramoch na liter)
               
               
                  150
               
            5.   Enologické postupy
      
      a)   
            Základné enologické postupy
         
      
      
         Starostlivosť o vinice
      
      Pestovateľský postup
      —   Hustota výsadby
      Rozstup medzi radmi je menší ako alebo rovný 2,40 m.
      Každý koreň má k dispozícii maximálnu plochu 2,50 m2. Táto plocha sa vypočíta vynásobením vzdialeností medzi radmi a odstupov medzi rastlinami v jednom rade.
      Spon výsadby medzi sadenicami v tom istom rade sa pohybuje v rozmedzí od 0,80 metra do 1,25 metra.
      —   Pravidlá rezu
      Vinič je vedený krátkym rezom (typu Gobelet alebo kordónom typu Royat), najviac so šiestimi čapíkmi na jeden koreň. Každý čapík má najviac dve očká.
      
                  —
               
               
                  Plastový mulč je zakázaný.
               
            
                  —
               
               
                  Chemické odstraňovanie kmeňa a chemické pletie na pozemkoch je zakázané.
               
            
                  —
               
               
                  Použitie preemergentných herbicídov medzi radmi a na koncoch radov je zakázané.
               
            
                  —
               
               
                  Rozhadzovanie priemyselných kalov a čerstvého trusu je zakázané.
               
            
                  —
               
               
                  Akákoľvek podstatná zmena morfológie terénu a prirodzenej postupnosti pôdy na pozemkoch určených na produkciu vína s označením CHOP je zakázaná.
               
            
                  —
               
               
                  Zavlažovanie môže byť povolené.
               
            
         Enologické postupy
      
      Osobitný enologický postup
      
                  —
               
               
                  Zber hrozna je manuálny. Od vinárov sa vyžaduje povinné triedenie zozbieraného hrozna na odstránenie poškodených a nedostatočne zrelých bobúľ. Bobule sa vyznačujú minimálnym obsahom cukru 207 g na liter muštu v červených odrodách (s výnimkou odrody Grenache Noir s obsahom cukru 216 g/l) a 196 g na liter muštu v bielych odrodách.
               
            
                  —
               
               
                  Červené vína majú minimálny prirodzený obsah alkoholu 12,5 v objem. %.
               
            
                  —
               
               
                  Biele vína majú minimálny prirodzený obsah alkoholu 12 v objem. %.
               
            
                  —
               
               
                  Používanie kontinuálnych lisov je zakázané.
               
            
                  —
               
               
                  Akékoľvek tepelné spracovanie zozbieraného hrozna, ktoré zahŕňa teplotu vyššiu ako 40 °C, je zakázané.
               
            
                  —
               
               
                  Používanie čipsov dreva je zakázané.
               
            b)   
            Maximálne výnosy
         
      
      
         Červené vína
      
      40 hektolitrov na hektár
      
         Biele vína
      
      42 hektolitrov na hektár
      6.   Vymedzená oblasť
      
      Zber hrozna, vinifikácia, výroba a zrenie vína sa vykonávajú na území obce Cairanne v departemente Vaucluse. Vymedzená oblasť má veľkosť 2 042 ha.
      7.   Hlavné odrody viniča
      
      
                   
               
               
                  Grenache N
               
            
                   
               
               
                  Grenache Blanc B
               
            
                   
               
               
                  Clairette B
               
            
                   
               
               
                  Mourvèdre N
               
            
                   
               
               
                  Syrah N
               
            
                   
               
               
                  Roussanne B
               
            8.   Opis súvislostí
      
      Zemepisná oblasť leží južne od kopcovitého masívu, ktorý oddeľuje údolia Aygues (na západe) a Ouvèze (na východe) a rozkladá sa nad jedinou obcou Cairanne v departemente Vaucluse na juhovýchode Francúzska.
      Oblasť výroby využíva optimálnu celkovú expozíciu a terén, ktorý dosahuje nadmorskú výšku 335 metrov a postupne klesá do rozsiahlej nížiny. Terén čiastočne chráni vinice pred mistrálom, silným severným/severozápadným vetrom, ktorý sa vyskytuje približne 165 dní v roku. Podnebie je stredomorského typu, vyznačuje sa priemernou ročnou teplotou od 14 °C do 14,5 °C a priemernými ročnými zrážkami 720 mm, ktoré sa vyskytujú hlavne na jar a na jeseň. Tieto klimatické podmienky sú priaznivé pre uchytené odrody.
      Výber sa uskutočnil na základe charakteristických vlastností pôdy vrátane súvislosti s topografiou. Vďaka tomu sa ponechali len tie oblasti, pozemky alebo aj časti pozemkov, ktoré sú najvhodnejšie pre zrenie hrozna a označenie Cairanne. Tieto podmienky si vyžadujú optimálnu starostlivosť o vinič a optimálne riadenie jeho potenciálu na produkciu. Vína s označením pôvodu „Cairanne“ tak musia mať výnos na hektár nižší a minimálny prirodzený obsah alkoholu vyšší ako vína s označením pôvodu „Côtes du Rhône Villages“. Zastúpenie odrody Grenache je na vyššej úrovni (minimálne 50 % v porovnaní s minimálne 40 % v prípade označenia pôvodu „Côtes du Rhône Villages“). CHOP „Cairanne“ je výnimočné aj manuálnym zberom a triedením na zachovanie čo najlepšieho organoleptického potenciálu hrozna. Tak je podporená produkcia vína s minimálnymi požadovanými analytickými charakteristikami a organoleptickými charakteristikami sýtosti a sladkosti opísanými nižšie.
      Obec Cairanne sa nachádza v zemepisnej oblasti chráneného označenia pôvodu „Côtes du Rhône“ uznaného dekrétom z 19. novembra 1937.
      Pôvod vín vyrobených v obci Cairanne bol v roku 1953 uznaný ako doplnkové zemepisné označenie chráneného označenia pôvodu „Côtes du Rhône“ a v roku 1999 ako doplnkové zemepisné označenie CHOP „Côtes du Rhône Villages“. Vína z obce Cairanne sú vína červené aj biele, tiché a suché.
      Červené vína získané hlavne z odrody Grenache Noir spojenej s odrodami Syrah a Mourvèdre (ide o odrody prispôsobené podmienkam slnečného svitu a sucha) sú charakteristické sýtosťou a vysokou intenzitou farby. Vyznačujú sa arómou červeného ovocia a vôňou kvetov. V chuti prevláda sladkosť a jemnosť tanínov, ktorá vínu na záver dáva elegantnú a komplexnú chuť.
      Biele vína sa vyrábajú prevažne z odrôd Clairette, Grenache Blanc a Roussanne. Vyznačujú sa vôňou kvetov a chuťou ovocia a minerálov, ktorú zvýrazňuje dominantná prevaha vápenatých pôd.
      V roku 2013 vinice obce Cairanne predstavovali viac ako 1 000 hektárov a 80 % ich vína sa predáva vo fľašiach.
      Spojenie stredomorského podnebia vyznačujúceho sa silným slnečným svitom a expozície pozemkov orientovanej prevažne na juh optimalizuje zrenie bobúľ, ako aj ich hodnoty obsahu cukru, a posilňuje komplexnú arómu a guľatosť vín.
      Navyše suché podnebie posilnené pôsobením mistrálu podporuje zdravý stav zozbieraného hrozna a akumuláciu polyfenolov v hrozne. V týchto podmienkach sa povinným triedením zozbieraného hrozna, v ktorom sa vyberajú iba tie najlepšie bobule, podporuje vysoký obsah cukru v mušte a zachováva aromatický potenciál bobúľ.
      Spojenie histórie obce, zdieľaného know-how a spoločnej ambície v súvislosti s týmto jedinečným prostredím, ktoré sa nachádza na križovatke údolí Aygues a Ouvèze, vytvorilo identitu vína. Súvislosti, ktoré spájajú jednotlivé súčasti, vytvorili v priebehu storočí veľký príbeh vinárskej dediny a jej obyvateľov. Samotní vinári z obce Cairanne hovoria: „Cairanne je dedina a Cairanne je aj víno a táto dedina spolu s týmto vínom sú tu od nepamäti.“
      9.   Ďalšie základné podmienky
      
      
         
            Oblasť v bezprostrednej blízkosti
         
      
      
         Právny rámec
      
      Vnútroštátne právne predpisy
      
         Druh dodatočnej podmienky
      
      Výnimka pre výrobu vo vymedzenej zemepisnej oblasti
      
         Opis podmienky
      
      Oblasť v bezprostrednej blízkosti, vymedzená odchýlkou pre vinifikáciu, výrobu a dozrievanie vín, zahŕňa územie týchto obcí:
      
                  —
               
               
                  departement Drôme: Mirabel-aux-Baronnies, Rochegude, Tulette.
               
            
                  —
               
               
                  departement Vaucluse: Buisson, Camaret-sur-Aigues, Châteauneuf-du-Pape, Courthézon, Jonquières, Gigondas, Lagarde-Paréol, Mornas, Orange, Rasteau, Roaix, Sablet, Sainte-Cécile-les-Vignes, Saint-Roman-de-Malegarde, Séguret, Sérignan-du-Comtat, Travaillan, Uchaux, Vacqueyras, Vaison-la-Romaine, Villedieu, Violès, Visan.
               
            
         
            Širšia zemepisná jednotka
         
      
      
         Právny rámec
      
      Vnútroštátne právne predpisy
      
         Druh dodatočnej podmienky
      
      Dodatočné ustanovenia o označovaní
      
         Opis podmienky
      
      Na označení vín s chráneným označením pôvodu sa môže uvádzať väčšia zemepisná jednotka „Cru des Côtes du Rhône“.
      
         
            Užšie zemepisné jednotky
         
      
      
         Právny rámec
      
      Vnútroštátne právne predpisy
      
         Druh dodatočnej podmienky
      
      Dodatočné ustanovenia o označovaní
      
         Opis podmienky
      
      Vína s chráneným označením pôvodu môžu na svojich etiketách uvádzať názov užšej zemepisnej jednotky za predpokladu, že:
      
                  —
               
               
                  ide o katastrálne územie,
               
            
                  —
               
               
                  figuruje vo vyhlásení o úrode.
               
            
         Odkaz na uverejnenie špecifikácie výrobku
      
      https://info.agriculture.gouv.fr/gedei/site/bo-agri/document_administratif-25a5999e-1720-472a-bb4b-65e29f4f2adc